Swanger Bloem-ma se raaiseldood: 'Daar lê 'n lang pad voor' | Maroela Media
Adéle en JB Heckroodt. Foto: Facebook
Daar is nog geen verduideliking wat presies die onverwagse dood van Adéle Heckroodt, die voormalige Vrystaatse netbalspeler en Bloemfonteinse ma, veroorsaak het nie.
Adéle (33), die vrou van die voormalige Cheetah en Vodacom Leeus-rugbyspeler, JB, is Dinsdag in die Mediclinic Bloemfontein oorlede nadat sy Sondag 29 November opgeneem is. Sy was 21 weke swanger met haar en JB se derde kind. Adéle is 'n paar dae later na die waakeenheid geskuif nadat haar toestand begin versleg het, waar sy aan 'n asemhalingsmasjien gekoppel en in 'n geïnduseerde koma geplaas is.
Jehan Heckroodt, JB se broer, het aan Maroela Media gesê 'n virusinfeksie het veroorsaak dat Adéle se organe ingegee het en sy is Dinsdagoggend dood. "Hulle het baie toetse gedoen terwyl sy in die hospitaal was, maar ons weet nou nog nie watter virus sy gehad het nie. Die dokters weet ook nie presies wat dit was of hoe sy dit opgedoen het nie. Ons weet net sy is aan orgaanversaking dood," het hy gesê.
"Dit is so 'n groot raaisel, want Adéle was so gesond. Sy was aktief en fiks, het nie gerook of gedrink nie. Sy het gereeld aan hierdie park runs deelgeneem. Sy is die laaste mens wat jy sou dink so siek sou word."
Volgens Jehan sukkel JB om die dood van sy vrou te verwerk. "Hy is maar op en af, maar ek dink die werklikheid begin hom nou regtig tref. Dit is Kerstyd, 'n tyd wanneer ons altyd almal as familie bymekaar is en vir mekaar geskenke koop. In hulle huis staan die geskenke nog wat Adéle al klaar gekoop het, maar nooit toegedraai het nie. Ons weet daar is nog 'n baie lang pad wat voorlê."
Hy sê die familie sal Adéle altyd onthou as 'n vrou wat vir haar man en kinders geleef het. Die egpaar het 'n dogter, Ubré (8), uit JB se vorige huwelik, asook Jozua (3) en Leané (1). Die seuntjie wat op pad was, sou WD geheet het, vernoem na Adéle se pa.
"Adéle was 'n wonderlike, positiewe mens met 'n ongelooflike energie. Sy het nie teruggehou nie; as sy iets wou doen, het sy dit gedoen. Jy het haar nooit hoor sleg praat van ander nie. Almal wat met haar te doen gehad het, was lief vir haar en het van haar gehou. Sy het regtig voluit geleef."
'n Roudiens vir Adéle sal Vrydag om 10:00 by die Hugenote kerk in Bayswater, Bloemfontein, gehou word. 'n Privaat verassing sal daarna plaasvind.
Ek sluk swaar aan n knop in my keel….. Dit is Kerstyd… en almal moet as n gesin bymekaar wees… ek kan net dink hoe hartseer dit vir almal moet wees… en hoekom as sy so n gesonde mens was?? ons sal nooit die weg van die lewe verstaan… en nog swanger ook… ? Sterkte aan die Familie en vriende en aan jou JB… Mag Jesus jul styf vashou en vertroos…en al jou vrae beantwoord… Onthou haar vir die goeie mens wat sy was…..
Die is so hartseer en as iemand wat weet wat dit is om kerstyd sonder hul geliefdes te wees is dit vir my altyd ekstra tragies. Sterkte JB, dink aan jou en die kinders. Shame 1 jaar oud is maar nog so klein om sonder 'n ma te wees.
Dit is bitter hartseer. Ai my hart is so seer vir hierdie gesin! Mens kla so vinnig wanneer iemand jou te na kom maar wanneer mens so iets lees kan mens nie help om te besef hoe geseënd jy regtig is nie.
Ek is regtig jammer om dit te hoor. Ek het my pa 8 jaar terug net voor Kersfees verloor en dit was 'n verskriklike skok. Ek het hom die oggend gesien en die aand was hy weg… die leemte wat daar is kan nooit gevul word. Ek wens julle familie sterkte toe en die arme ou kindertjies…